চীন দেশৰ ৱুহান নামৰ ঠাইখনৰ পৰা সংক্ৰমিত হোৱা ক ’ ৰনা ভাইৰাছ ৰোগত ভুগি সমগ্ৰ বিশ্বতে এতিয়ালৈকে প্ৰায় তিনি লাখতকৈ অধিক মানুহৰ মৃত্যু হৈছে আৰু প্রায় ৪৮ লাখ মানুহ আক্রান্ত হৈছে । বিশ্বৰ আন দেশৰ লগতে ভাৰতত এতিয়ালৈকে এক লাখতকৈ অধিক ৰোগী চিনাক্ত হৈছে আৰু ইয়াৰে ৩১৬৩ জনৰ মৃত্যু হৈছে । অসমতো ১১৫জন ৰোগী ইতিমধ্যে চিনাক্ত হৈছে আৰু ইয়াৰে চাৰিজনৰ মৃত্যু হৈছে । যিসময়ত ভাৰতত ক ’ ৰনা ভাইৰাছৰ সংক্ৰমণ দিনক দিনে বাঢ়িব ধৰিছে আৰু ভাৰতত লক ডাউন ৩১ মে ’, ২০২০ তাৰিখ পৰ্য্যন্ত বঢ়াই দিয়া হৈছে, সেই সময়তে লক ডাউন সম্পৰ্কীয় বিভিন্ন ফটো/ভিডিঅ ’ /বাৰ্তা হোৱাটচ এপ্পৰ যোগেদি ভাইৰেল হব ধৰিছে । ইয়াৰে বহুতো ভুৱা বুলি জানিব পৰা গৈছে । এনে এক ভিডিঅ ’ সম্প্ৰতি হোৱাটচ এপ্পৰ জৰিয়তে ভাইৰেল হৈ পৰিছে । দাবী কৰা হৈছে যে দেশত ক ’ ৰনা ভাইৰাছৰ সংক্ৰমণ ৰোধিবলৈ প্রযোজ্য থকা লক ডাউনৰ বাবে এগৰাকী মহিলা নিজৰ কেঁচুৱাৰ সৈতে এনেদৰে বিপদসংকুল ভাৱে যাত্ৰা কৰিব লগাত পৰিছে । ভিডিঅ ’ টোত মহিলা গৰাকীক এটা কেঁচুৱাৰ সৈতে ট্ৰেইনৰ দুটা ডবাৰ মাজত ওলমি যাত্ৰা কৰা দেখা গৈছে । উল্লেখযোগ্য যে দেশত শেহতীয়াকৈ কেইখনমান ট্ৰেইনক চলাচল কৰিবলৈ দিয়া হৈছে । দেশৰ বিভিন্ন ঠাইৰ পৰা বিভিন্ন লোক নিজ ঘৰলৈ বিপদ সংকুল ভাৱে যাত্ৰা কৰাৰ ফলত মৃত্যু মুখত পৰা খবৰ আহি আছে । সেই সময়তে এই ভিডিঅ ’ টো ভাইৰেল হৈ পৰিছে । সঁচাকৈ লক ডাউনৰ বাবে এই গৰাকী মহিলাই কোলাত কেঁচুৱা লৈ এনেদৰে যাত্ৰা কৰিব লগা হৈছে নেকি? সত্য কি?